Ανακοίνωση της Εποπτεύουσας Αρχής της ΕΖΕΣ δυνάμει του άρθρου 4 παράγραφος 1 στοιχείο α) της πράξης που αναφέρεται στο σημείο 64α του παραρτήματος ΧΙΙΙ της συμφωνίας για τον ΕΟΧ [κανονισμός (ΕΟΚ) του Συμβουλίου αριθ. 2408/92 της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών]

Επιβολή υποχρεώσεων παροχής δημόσιας υπηρεσίας όσον αφορά τακτικές αεροπορικές πτήσεις στη γραμμή Røros-Oslo vv

(2001/C 85/05)

1. ΕΙΣΑΓΩΓΉ

Σύμφωνα με το άρθρο 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών (http://europa.eu.int/eur-lex/en/lif/dat/en_392R2408.html), η Νορβηγία αποφάσισε να επιβάλει υποχρεώσεις παροχής δημόσιας υπηρεσίας από την 1η Ιουλίου 2001 όσον αφορά τακτικές αεροπορικές πτήσεις στην ακόλουθη γραμμή:

Røros-Oslo vv.

2. ΟΙ ΥΠΟΧΡΕΩΣΕΙΣ ΠΑΡΟΧΗΣ ΔΗΜΟΣΙΑΣ ΥΠΗΡΕΣΙΑΣ ΠΕΡΙΛΑΜΒΑΝΟΥΝ ΤΑ ΑΚΟΛΟΥΘΑ

2.1. Ελάχιστες συχνότητες, μεταφορική ικανότητα σε θέσεις, δρομολόγια και προγράμματα πτήσεων

Οι απαιτήσεις εφαρμόζονται καθόλη τη διάρκεια του έτους. Εφαρμόζεται υποχρέωση καθημερινής πτήσης εκτός Σαββάτου και προς τις δύο κατευθύνσεις.

Συχνότητες πτήσεων:

- Τουλάχιστον έξι πτήσεις μετ' επιστροφής την εβδομάδα.

Μεταφορική ικανότητα σε θέσεις:

- Και προς τις δύο κατευθύνσεις τουλάχιστον 275 θέσεις την εβδομάδα.

- Εάν ο αριθμός των κατειλημμένων θέσεων κατά την περίοδο από 1ης Ιανουαρίου έως 30 Ιουνίου ή από 1ης Αυγούστου έως 30 Νοεμβρίου υπερβαίνει κατά 70 % τον αριθμό των προσφερόμενων θέσεων, ο αερομεταφορέας οφείλει να αυξήσει τη μεταφορική ικανότητα σε θέσεις, σύμφωνα με τους κανόνες που θεσπίζει το Υπουργείο Μεταφορών και Επικοινωνιών, οι οποίοι προσαρτώνται στην παρούσα δημοσίευση.

- Εάν ο αριθμός των κατειλημμένων θέσεων κατά την περίοδο από 1ης Ιανουαρίου έως 30 Ιουνίου ή 1ης Αυγούστου έως 30 Νοεμβρίου είναι κατώτερος από το 35 % του αριθμού των προσφερόμενων θέσεων, ο αερομεταφορέας μπορεί να μειώσει τη μεταφορική ικανότητα σε θέσεις, σύμφωνα με τους κανόνες που θεσπίζει το Υπουργείο Μεταφορών και Επικοινωνιών, οι οποίοι προσαρτώνται στην παρούσα δημοσίευση.

Προγραμματισμός δρομολογίων

Οι απαιτούμενες πτήσεις είναι χωρίς ενδιάμεσο σταθμό, εάν χρησιμοποιούνται αεροσκάφη με άδεια μεταφοράς λιγότερων από 100 επιβάτες. Όταν χρησιμοποιείται αεροσκάφος με άδεια μεταφοράς 100 ή περισσότερων επιβατών, οι απαιτούμενες πτήσεις μπορεί να έχουν το πολύ έναν ενδιάμεσο σταθμό.

Προγράμματα πτήσεων

Πρέπει να λαμβάνεται υπόψη η ζήτηση αεροπορικών υπηρεσιών από το κοινό.

2.2. Ναύλοι

- Ο ανώτατος βασικός ναύλος μονής διαδρομής (πλήρως ελαστικός) για την περίοδο λειτουργίας από 1ης Ιουλίου 2000 έως 31 Μαρτίου 2002 δεν μπορεί να υπερβαίνει τις 1445 NOK, εξαιρουμένου του ΦΠΑ και των ειδικών φόρων κατανάλωσης για την αεροπορική μεταφορά επιβατών (http://www.toll.no/regelverk/avgiftsrundskriv/).

- Την 1η Απριλίου 2002, ο ανώτατος ναύλος αναπροσαρμόζεται εντός του ορίου του δείκτη τιμών καταναλωτού για τη δωδεκάμηνη περίοδο που λήγει στις 15 Φεβρουαρίου του ιδίου έτους, όπως δημοσιεύεται από τη νορβηγική Στατιστική Υπηρεσία (http://www.ssb.no).

- Ο αερομεταφορέας συμμετέχει στη σύναψη συμφωνιών περί εσωτερικών πτήσεων που ισχύουν ανά πάσα στιγμή και προσφέρει όλες τις εκπτώσεις που προβλέπονται βάσει αυτών των συμφωνιών.

- Προσφέρονται εκπτώσεις κοινωνικού χαρακτήρα, σύμφωνα με τη συνήθη πρακτική.

2.3. Συνέχεια της υπηρεσίας

Ο αριθμός πτήσεων που ακυρώνονται για λόγους οι οποίοι μπορούν να αποδοθούν άμεσα σε ευθύνη του αερομεταφορέα δεν είναι δυνατό να υπερβαίνει το 1,5 % του προβλεπόμενου αριθμού πτήσεων σε ετήσια βάση.

2.4. Συμφωνίες συνεργασίας

Στα πλαίσια διαδικασίας διαγωνισμού, που παρέχει σε έναν μόνο αερομεταφορέα τη δυνατότητα εκτέλεσης των δρομολογίων στη γραμμή Røros-Oslo vv εφαρμόζονται οι ακόλουθοι όροι:

Ναύλοι:

- Όλοι οι ναύλοι σύνδεσης προς και από άλλες αεροπορικές πτήσεις προσφέρονται επί ίσοις όροις για όλους τους αερομεταφορείς. Εξαιρούνται οι ναύλοι σύνδεσης προς και από άλλες αεροπορικές πτήσεις που εκτελούνται από τον υποβάλλοντα προσφορά υπό τον όρο ότι ο ναύλος αντιστοιχεί το ανώτατο στο 40 % του πλήρως ελαστικού ναύλου.

- Δεν είναι δυνατό να προσφέρονται ή να εξαγοράζονται στις εν λόγω πτήσεις εκπτώσεις που απορρέουν από προγράμματα τακτικού πελάτη (FF).

Όροι μετεπιβίβασης:

Όλοι οι όροι που καθορίζει ο αερομεταφορέας για τη μετεπιβίβαση επιβατών προς και από πτήσεις άλλων αερομεταφορέων, περιλαμβανομένου του χρόνου σύνδεσης και ενδιάμεσου ελέγχου εισιτηρίων και αποσκευών, είναι αντικειμενικοί και δεν δημιουργούν διακρίσεις.

3. Περισσότερες πληροφορίες διατίθενται από: Ministry of Transport and Communications PO Box 8010 Dep Ν - 0030 Oslo Τηλέφωνο (47) 22 24 82 41 Φαξ (47) 22 24 95 72.

Τα σχετικά έγγραφα διατίθενται επίσης στο Διαδίκτυο:

http://www.odin.dep.no/sd/engelsk/aktuelt/tenders/index-b-n-a.html

ΠΑΡΑΡΤΗΜΑ

ΠΑΡΑΡΤΗΜΑ ΣΤΗΝ ΕΠΙΒΟΛΗ ΥΠΟΧΡΕΩΣΕΩΝ ΠΑΡΟΧΗΣ ΔΗΜΟΣΙΑΣ ΥΠΗΡΕΣΙΑΣ ΓΙΑ ΤΑΚΤΙΚΕΣ ΑΕΡΟΠΟΡΙΚΕΣ ΠΤΗΣΕΙΣ ΣΤΗ ΓΡΑΜΜΗ RØROS-OSLO VV

ΠΡΟΣΑΡΜΟΓΗ ΤΗΣ ΠΑΡΑΓΩΓΗΣ/ΔΙΑΘΕΣΙΜΩΝ ΘΕΣΕΩΝ

ΡΗΤΡΑ ΠΡΟΣΑΡΜΟΓΗΣ ΤΗΣ ΠΑΡΑΓΩΓΗΣ

1. Στόχος της ρήτρας προσαρμογής της παραγωγής

Ο στόχος της ρήτρας προσαρμογής της παραγωγής είναι να εξασφαλίζει ότι η παρεχόμενη μεταφορική ικανότητα/προσφερόμενες θέσεις από τον αερομεταφορέα προσαρμόζεται στις μεταβολές της ζήτησης στην αγορά. Όταν ο αριθμός επιβατών αυξάνεται σημαντικά και υπερβαίνει τα προσδιοριζόμενα κατωτέρω όρια για το ποσοστό κατειλημμένων θέσεων ανά πάσα στιγμή (συντελεστής φορτίου επιβατών), ο μεταφορέας υποχρεούται να αυξάνει τις προσφερόμενες διαθέσιμες θέσεις. Παρομοίως, ο μεταφορέας μπορεί να μειώνει τις προσφερόμενες διαθέσιμες θέσεις, όταν ο αριθμός επιβατών μειώνεται σημαντικά. Βλέπε διευκρινίσεις παρακάτω, στο σημείο 3.

2. Περίοδοι μέτρησης συντελεστών φορτίου επιβατών

Οι περίοδοι κατά τις οποίες παρακολουθείται και αξιολογείται ο συντελεστής φορτίου επιβατών διαρκούν από την 1η Ιανουαρίου έως και τις 30 Ιουνίου και από την 1η Αυγούστου έως και τις 30 Νοεμβρίου.

3. Όροι για τη μεταβολή της παραγωγής/προσφοράς διαθέσιμων θέσεων

3.1. Όροι για την αύξηση της παραγωγής

3.1.1. Ο αερομεταφορέας υποχρεούται να αυξάνει την παραγωγή/προσφορά διαθέσιμων θέσεων όταν ο μέσος συντελεστής φορτίου επιβατών σε κάθε δρομολόγιο μιας κατεύθυνσης που περιλαμβάνεται στις υποχρεώσεις παροχής δημόσιας υπηρεσίας υπερβαίνει το 70 %. Όταν ο μέσος συντελεστής φορτίου επιβατών στα εν λόγω δρομολόγια υπερβαίνει το 70 % σε οποιαδήποτε από τις περιόδους που αναφέρονται στο σημείο 2, ο αερομεταφορέας υποχρεούται να αυξάνει την παραγωγή/προσφορά διαθέσιμων θέσεων κατά 10 % τουλάχιστον στα συγκεκριμένα δρομολόγια, τουλάχιστον από την έναρξη της επόμενης περιόδου κυκλοφορίας IATA. Η παραγωγή/προσφορά διαθέσιμων θέσεων αυξάνεται τουλάχιστον κατά ποσοστό που ο μέσος συντελεστής φορτίου επιβατών να μην υπερβαίνει το 70 %.

3.1.2. Όταν αυξάνεται η παραγωγή/προσφορά διαθέσιμων θέσεων, σύμφωνα με τις ανωτέρω διατάξεις, η αύξηση της παραγωγής μπορεί να πραγματοποιείται μέσω της χρησιμοποίησης αεροσκάφους με μικρότερη χωρητικότητα σε θέσεις από αυτήν που προσδιορίζεται στην αρχική προσφορά, εφόσον το επιθυμεί ο αερομεταφορέας.

3.2. Όροι για τη μείωση της παραγωγής

3.2.1. Ο αερομεταφορέας μπορεί να μειώσει την παραγωγή/προσφορά διαθέσιμων θέσεων όταν ο μέσος συντελεστής φορτίου επιβατών σε κάθε δρομολόγιο μιας κατεύθυνσης που περιλαμβάνεται στις υποχρεώσεις παροχής δημόσιας υπηρεσίας είναι κάτω του 35 %. Όταν ο μέσος συντελεστής φορτίου επιβατών στα εν λόγω δρομολόγια είναι κάτω του 35 % σε οποιαδήποτε από τις περιόδους που αναφέρονται στο σημείο 2, ο αερομεταφορέας μπορεί να μειώσει την παραγωγή/προσφορά διαθέσιμων θέσεων κατά 25 % το ανώτερο στα συγκεκριμένα δρομολόγια από την πρώτη ημέρα μετά τη λήξη των προαναφερθεισών περιόδων.

3.2.2. Σε δρομολόγια με περισσότερες από δύο ημερήσιες πτήσεις και προς τις δύο κατευθύνσεις, η μείωση της παραγωγής σύμφωνα με το σημείο 3.2.1 πραγματοποιείται μέσω της μείωσης των προσφερόμενων πτήσεων. Η μόνη εξαίρεση από τη διάταξη αυτή επιτρέπεται όταν ο αερομεταφορέας χρησιμοποιεί αεροσκάφος με μεγαλύτερη χωρητικότητα θέσεων από τον ελάχιστο αριθμό θέσεων που προσδιορίζεται στην επιβολή υποχρεώσεων δημόσιας υπηρεσίας. Ο μεταφορέας μπορεί στην περίπτωση αυτή να χρησιμοποιεί μικρότερο αεροσκάφος, η χωρητικότητα σε θέσεις του οποίου, εντούτοις, δεν είναι δυνατό να είναι μικρότερη από τον ελάχιστο αριθμό θέσεων που προσδιορίζονται στην επιβολή των υποχρεώσεων δημόσιας υπηρεσίας.

3.2.3. Σε δρομολόγια με μία μόνο ή δύο ημερήσιες πτήσεις προς κάθε κατεύθυνση, η μείωση της προσφοράς διαθεσίμων θέσεων είναι δυνατό να πραγματοποιείται αποκλειστικά με τη χρησιμοποίηση αεροσκάφους μικρότερης χωρητικότητας σε θέσεις από αυτήν που προσδιορίζεται στην επιβολή των υποχρεώσεων δημόσιας υπηρεσίας.

4. Διαδικασίες για τη μεταβολή της παραγωγής

4.1. Το νορβηγικό Υπουργείο Μεταφορών και Επικοινωνιών έχει την ευθύνη βάσει του νόμου για την έγκριση των προτεινόμενων προγραμμάτων πτήσεων που υποβάλλονται από τον αερομεταφορέα, περιλαμβανομένων των μεταβολών της παραγωγής. Γίνεται αναφορά στην εγκύκλιο υπ' αριθ. Ν-8/97 του νορβηγικού Υπουργείου Μεταφορών και Επικοινωνιών, που περιλαμβάνεται στον φάκελο της προσφοράς.

4.2. Όταν αυξάνεται η παραγωγή, σύμφωνα με το σημείο 3.1, τα προγράμματα πτήσεων για νέα παραγωγή/νέες θέσεις πρέπει να αποτελούν αντικείμενο συμφωνίας μεταξύ του αερομεταφορέα και της χώρας (-ών) ως αρμόδιας διοικητικής μονάδας.

4.3. Όταν προσφέρονται νέες θέσεις σύμφωνα με το σημείο 3.1 και ο αερομεταφορέας και η χώρα (-ες) ως αρμόδια διοικητική μονάδα δεν είναι σε θέση να συμφωνήσουν για τα προγράμματα πτήσεων, σύμφωνα με το σημείο 4.2, ο αερομεταφορέας μπορεί να ζητήσει έγκριση σύμφωνα με το σημείο 4.1 για διαφορετικό χρονοδιάγραμμα πτήσεων για τη νέα παραγωγή/νέα προσφορά θέσεων από το νορβηγικό υπουργείο Μεταφορών και Επικοινωνιών. Αυτό δεν σημαίνει ότι ο αερομεταφορέας μπορεί να υποβάλει αίτηση για έγκριση χρονοδιαγράμματος πτήσεων το οποίο δεν περιέχει την απαιτούμενη αύξηση παραγωγής. Το υπουργείο Μεταφορών μπορεί να εγκρίνει παρόμοια πρόταση του αερομεταφορέα μόνον υπό τον όρο ότι υφίστανται ουσιαστικοί λόγοι για να υπάρξει απόκλιση ανάμεσα στα χρονοδιαγράμματα πτήσεων για νέα παραγωγή/νέα προσφορά θέσεων και σε αυτά που θα μπορούσε να εγκρίνει η χώρα (-ες) ως αρμόδια διοικητική μονάδα σύμφωνα με το σημείο 4.2.

5. Αμετάβλητη χρηματοοικονομική αντιστάθμιση σε περίπτωση μεταβολής της παραγωγής

5.1. Η χρηματοοικονομική αντιστάθμιση στον αερομεταφορέα παραμένει αμετάβλητη όταν αυξάνεται η παραγωγή σύμφωνα με το σημείο 3.1.

5.2. Η χρηματοοικονομική αντιστάθμιση στον αερομεταφορέα παραμένει αμετάβλητη όταν μειώνεται η παραγωγή σύμφωνα με το σημείο 3.2.